CELEX: 32013R0737
Language: el
Date: 2013-07-30 00:00:00
Title: Εκτελεστικός κανονισμός (ΕΕ) αριθ. 737/2013 της Επιτροπής, της 30ής Ιουλίου 2013 , σχετικά με την τροποποίηση του κανονισμού (ΕΚ) αριθ. 501/2008 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 3/2008 του Συμβουλίου σχετικά με ενέργειες ενημέρωσης και προώθησης υπέρ των γεωργικών προϊόντων στην εσωτερική αγορά και στις τρίτες χώρες

31.7.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 204/26
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 737/2013 ΤΗΣ ΕΠΙΤΡΟΠΉΣ
   της 30ής Ιουλίου 2013
   σχετικά με την τροποποίηση του κανονισμού (ΕΚ) αριθ. 501/2008 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 3/2008 του Συμβουλίου σχετικά με ενέργειες ενημέρωσης και προώθησης υπέρ των γεωργικών προϊόντων στην εσωτερική αγορά και στις τρίτες χώρες
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 3/2008 του Συμβουλίου, της 17ης Δεκεμβρίου 2007, σχετικά με ενέργειες ενημέρωσης και προώθησης υπέρ των γεωργικών προϊόντων στην εσωτερική αγορά και στις τρίτες χώρες (1), και ιδίως τα άρθρα 4, 5 και 15,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 501/2008 της Επιτροπής (2) θεσπίζει κανόνες όσον αφορά την κατάρτιση, την επιλογή, την εκτέλεση, τη χρηματοδότηση και τον έλεγχο των ενεργειών ενημέρωσης και προώθησης οι οποίες προβλέπονται στον κανονισμό (ΕΚ) αριθ. 3/2008.
            
         
               (2)
            
            
               Ο κατάλογος των θεμάτων και των προϊόντων για τα οποία μπορούν να αναληφθούν ενέργειες στην εσωτερική αγορά, σύμφωνα με το άρθρο 3 παράγραφος 1 του κανονισμού (ΕΚ) αριθ. 3/2008, παρατίθεται στο παράρτημα I μέρος Α του κανονισμού (ΕΚ) αριθ. 501/2008 και ο κατάλογος των προϊόντων που μπορούν να αποτελέσουν αντικείμενο ενεργειών προώθησης σε τρίτες χώρες, σύμφωνα με το άρθρο 3 παράγραφος 2 του κανονισμού (ΕΚ) αριθ. 3/2008, παρατίθεται στο παράρτημα II μέρος Α του κανονισμού (ΕΚ) αριθ. 501/2008. Οι κατάλογοι αυτοί πρέπει να αναθεωρούνται ανά διετία.
            
         
               (3)
            
            
               Οι κατευθυντήριες γραμμές που αναφέρονται στο άρθρο 5 παράγραφος 1 του κανονισμού (ΕΚ) αριθ. 3/2008 εκτίθενται στο παράρτημα I μέρος Β του κανονισμού (ΕΚ) αριθ. 501/2008.
            
         
               (4)
            
            
               Στο πλαίσιο της κρίσης στον τομέα του προβείου κρέατος και με στόχο την καλύτερη ενημέρωση όσον αφορά το πρόβειο κρέας, την παραγωγή και την κατανάλωσή του, θα πρέπει να δοθεί στις επαγγελματικές και διεπαγγελματικές οργανώσεις του τομέα η δυνατότητα να λαμβάνουν συγχρηματοδότηση από την Ένωση για προγράμματα ενημέρωσης και προώθησης προϊόντων κοινής ονομασίας, όπως το πρόβειο κρέας, προέλευσης Ευρωπαϊκής Ένωσης.
            
         
               (5)
            
            
               Οι προαιρετικές ενδείξεις ποιότητας, που θεσπίστηκαν με τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (3), αποτελούν τη δεύτερη βαθμίδα συστημάτων ποιότητας τα οποία δημιουργούν προστιθέμενη αξία. Οι ενδείξεις αυτές μπορούν να δημοσιοποιούνται στην εσωτερική αγορά και να αφορούν ειδικά οριζόντια χαρακτηριστικά μιας ή περισσοτέρων κατηγοριών προϊόντων και μεθόδων παραγωγής, ή χαρακτηριστικά των μεθόδων μεταποίησης που εφαρμόζονται σε συγκεκριμένες περιοχές. Για να εξασφαλιστεί η διαθεσιμότητα στην εσωτερική αγορά προγραμμάτων προώθησης για όλα τα υφιστάμενα συστήματα ποιότητας, θα πρέπει τα προϊόντα τα οποία αφορά το σύστημα προαιρετικών ενδείξεων ποιότητας να θεωρούνται επιλέξιμα προϊόντα, όπως τα προϊόντα τα οποία αφορούν τα συστήματα για τις προστατευόμενες ονομασίες προέλευσης (ΠΟΠ), τις προστατευόμενες γεωγραφικές ενδείξεις (ΠΓΕ) ή τα εγγυημένα παραδοσιακά ιδιότυπα προϊόντα (ΕΠΙΠ).
            
         
               (6)
            
            
               Οι λόγοι χορήγησης της επιλεξιμότητας στο κρέας πουλερικών δεν ισχύουν πλέον δεδομένου ότι το χρονικό διάστημα που μεσολάβησε μετά την κρίση της γρίπης των πτηνών ήταν αρκετά μεγάλο για την αποκατάσταση της εμπιστοσύνης των καταναλωτών Ως εκ τούτου, οι αναφορές στο κρέας πουλερικών πρέπει να απαλειφούν.
            
         
               (7)
            
            
               Κατά την επιλογή των τρίτων χωρών που θα πρέπει να συμπεριληφθούν στο παράρτημα II μέρος Β του κανονισμού (ΕΚ) αριθ. 501/2008, θα πρέπει να ληφθούν υπόψη οι αγορές των τρίτων χωρών στις οποίες υπάρχει πραγματική ή δυνητική ζήτηση. Λόγω της συνεχώς αυξανόμενης ζήτησης, του δυναμικού και του ενδιαφέροντος που παρουσιάζουν τα γεωργικά προϊόντα της Ένωσης, καθώς και της περαιτέρω ανάπτυξης των προγραμμάτων και των σχεδίων συνεργασίας της Ένωσης, νέες χώρες και περιοχές θα πρέπει να θεωρούνται επιλέξιμες αγορές για την εφαρμογή των προγραμμάτων προώθησης.
            
         
               (8)
            
            
               Στο πλαίσιο της προσχώρησης της Κροατίας στην Ευρωπαϊκή Ένωση την 1η Ιουλίου 2013, η χώρα θα πρέπει να αφαιρεθεί από τον κατάλογο των επιλέξιμων τρίτων χωρών.
            
         
               (9)
            
            
               Ο κανονισμός (ΕΚ) αριθ. 501/2008 θα πρέπει να τροποποιηθεί αναλόγως.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα παραρτήματα I, II και III του κανονισμού (ΕΚ) αριθ. 501/2008 τροποποιούνται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Ιουλίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 3 της 5.1.2008, σ. 1.
   
      (2)  ΕΕ L 147 της 6.6.2008, σ. 3.
   
      (3)  ΕΕ L 343 της 14.12.2012, σ. 1.
   
      ΠΑΡΑΡΤΗΜΑ
      Τα παραρτήματα I, II και III του κανονισμού (ΕΚ) αριθ. 501/2008 τροποποιούνται ως εξής:
      
                  (1)
               
               
                  Το παράρτημα I τροποποιείται ως εξής:
                  
                              α)
                           
                           
                              Το μέρος A «Κατάλογος θεμάτων και προϊόντων» τροποποιείται ως εξής:
                              
                                          (i)
                                       
                                       
                                          η 13η περίπτωση αντικαθίσταται από το ακόλουθο κείμενο:
                                          
                                                      «—
                                                   
                                                   
                                                      προϊόντα που καλύπτονται από τα συστήματα προστατευόμενων ονομασιών προέλευσης (ΠΟΠ), προστατευόμενων γεωγραφικών ενδείξεων (ΠΓΠ), εγγυημένων παραδοσιακών ιδιότυπων προϊόντων (ΕΠΙΠ) ή προαιρετικών ενδείξεων ποιότητας σύμφωνα με τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1)
                                                      
                                                   
                                                
                                             (1)  ΕΕ L 343 της 14.12.2012, σ. 1.»"
						
                                       
                                    
                                          (ii)
                                       
                                       
                                          η 15η περίπτωση απαλείφεται,
                                       
                                    
                                          (iii)
                                       
                                       
                                          προστίθεται η ακόλουθη περίπτωση:
                                          
                                                      «—
                                                   
                                                   
                                                      πρόβειο κρέας»
                                                   
                                                
                                    
                        
                              β)
                           
                           
                              Το μέρος B. «Κατευθυντήριες γραμμές» τροποποιείται ως εξής:
                              
                                          (i)
                                       
                                       
                                          στο σημείο 2 «Στόχοι» των κατευθυντηρίων γραμμών «ΚΡΕΑΣ ΝΩΠΟ, ΔΙΑΤΗΡΗΜΕΝΟ ΜΕ ΑΠΛΗ ΨΥΞΗ Η ΚΑΤΕΨΥΓΜΕΝΟ, ΠΟΥ ΕΧΕΙ ΠΑΡΑΧΘΕΙ ΣΥΜΦΩΝΑ ΜΕ ΚΟΙΝΟΤΙΚΟ Η ΕΘΝΙΚΟ ΚΑΘΕΣΤΩΣ ΠΟΙΟΤΗΤΑΣ», οι λέξεις «ΠΟΠ/ΠΓΕ/ΕΠΙΠ και βιολογική γεωργία» αντικαθίστανται από τις λέξεις «ΠΟΠ/ΠΓΕ/ΕΠΙΠ, προαιρετικές ενδείξεις ποιότητας και βιολογική γεωργία»
                                       
                                    
                                          (ii)
                                       
                                       
                                          οι κατευθυντήριες γραμμές «ΠΡΟΪΟΝΤΑ ΜΕ ΠΡΟΣΤΑΤΕΥΟΜΕΝΗ ΟΝΟΜΑΣΙΑ ΠΡΟΕΛΕΥΣΗΣ (ΠΟΠ), ΠΡΟΣΤΑΤΕΥΟΜΕΝΗ ΓΕΩΓΡΑΦΙΚΗ ΕΝΔΕΙΞΗ (ΠΓΕ) ΚΑΙ ΕΓΓΥΗΜΕΝΑ ΠΑΡΑΔΟΣΙΑΚΑ ΙΔΙΟΤΥΠΑ ΠΡΟΪΟΝΤΑ (ΕΠΙΠ)» αντικαθίστανται από το ακόλουθο κείμενο:
                                          «ΠΡΟΪΟΝΤΑ ΠΟΥ ΚΑΛΥΠΤΟΝΤΑΙ ΑΠΟ ΤΑ ΣΥΣΤΗΜΑΤΑ ΠΡΟΣΤΑΤΕΥΟΜΕΝΩΝ ΟΝΟΜΑΣΙΩΝ ΠΡΟΕΛΕΥΣΗΣ (ΠΟΠ), ΠΡΟΣΤΑΤΕΥΟΜΕΝΩΝ ΓΕΩΓΡΑΦΙΚΩΝ ΕΝΔΕΙΞΕΩΝ (ΠΓΕ), ΕΓΓΥΗΜΕΝΩΝ ΠΑΡΑΔΟΣΙΑΚΩΝ ΙΔΙΟΤΥΠΩΝ ΠΡΟΪΟΝΤΩΝ (ΕΠΙΠ) Ή ΠΡΟΑΙΡΕΤΙΚΩΝ ΕΝΔΕΙΞΕΩΝ ΠΟΙΟΤΗΤΑΣ» ΣΥΜΦΩΝΑ ΜΕ ΤΟΝ ΚΑΝΟΝΙΣΜΟ (ΕΕ) αριθ. 1151/2012
                                          1.   Επισκόπηση της κατάστασης
                                          
                                          Το ενωσιακό σύστημα προστασίας των ονομασιών προϊόντων, το οποίο προβλέπεται στον κανονισμό (ΕΕ) αριθ. 1151/2012, αποτελεί προτεραιότητα για την εφαρμογή του σκέλους της κοινής γεωργικής πολιτικής που αφορά την ποιότητα. Πρέπει, επομένως, να συνεχιστούν οι προηγούμενες προσπάθειες για τη διεξαγωγή εκστρατειών με στόχο να γίνουν γνωστές οι ονομασίες και τα προϊόντα που φέρουν προστατευόμενες ονομασίες και προαιρετικές ενδείξεις ποιότητας σε όλους τους πιθανούς συντελεστές της αλυσίδας παραγωγής, παρασκευής, εμπορίας και κατανάλωσης αυτών των προϊόντων.
                                          2.   Στόχοι
                                          
                                          Οι εκστρατείες ενημέρωσης και προώθησης δεν θα πρέπει να εστιάζονται στην ονομασία ενός μόνο προϊόντος ή ενός πολύ περιορισμένου αριθμού προϊόντων· θα πρέπει να αφορούν ομάδες ονομασιών, είτε ορισμένων κατηγοριών προϊόντων, είτε προϊόντων παραγόμενων σε μία ή περισσότερες περιφέρειες, σε ένα ή περισσότερα κράτη μέλη.
                                          Στόχοι των εκστρατειών πρέπει να είναι:
                                          
                                                      —
                                                   
                                                   
                                                      παροχή εκτενών πληροφοριών σχετικά με το περιεχόμενο, τη λειτουργία και τον ενωσιακό χαρακτήρα των συστημάτων και, ιδίως, των επιπτώσεών τους στην εμπορική αξία των προϊόντων με προστατευόμενες ονομασίες ή με προαιρετικές ενδείξεις ποιότητας, τα οποία επωφελούνται από την προστασία που προσφέρουν τα εν λόγω συστήματα μετά την καταχώρισή τους.
                                                   
                                                
                                                      —
                                                   
                                                   
                                                      διεύρυνση των γνώσεων των καταναλωτών, των διανομέων και των επαγγελματιών του κλάδου των τροφίμων σχετικά με τα ενωσιακά σύμβολα για τα προϊόντα με ΠΟΠ/ΠΓΕ/ΕΠΙΠ ή με προαιρετικές ενδείξεις ποιότητας,
                                                   
                                                
                                                      —
                                                   
                                                   
                                                      ενθάρρυνση των ομάδων παραγωγών-μεταποιητών που δεν συμμετέχουν ακόμη σε αυτά τα συστήματα να καταχωρίζουν τις ονομασίες των προϊόντων που ικανοποιούν τις βασικές απαιτήσεις και να χρησιμοποιούν προαιρετικές ενδείξεις ποιότητας,
                                                   
                                                
                                                      —
                                                   
                                                   
                                                      ενθάρρυνση των ομάδων παραγωγών-μεταποιητών των οικείων περιφερειών, που δεν συμμετέχουν ακόμη στα συστήματα, να συμμετάσχουν στην παραγωγή των προϊόντων που φέρουν καταχωρισμένες ονομασίες, ακολουθώντας τις εγκεκριμένες προδιαγραφές και τις απαιτήσεις επιθεώρησης που προβλέπονται για τις διάφορες προστατευόμενες ονομασίες,
                                                   
                                                
                                                      —
                                                   
                                                   
                                                      τόνωση της ζήτησης για τα οικεία προϊόντα, ενημερώνοντας τους καταναλωτές και τους διανομείς για την ύπαρξη, τη σημασία και τα οφέλη που απορρέουν από τα συστήματα, καθώς και για τους λογότυπους, τα κριτήρια χορήγησης των ονομασιών, τους σχετικούς ελέγχους και το σύστημα ιχνηλασιμότητας.
                                                   
                                                3.   Ομάδες στόχου
                                          
                                          
                                                      —
                                                   
                                                   
                                                      Παραγωγοί και μεταποιητές
                                                   
                                                
                                                      —
                                                   
                                                   
                                                      διανομείς (μεγάλα καταστήματα, χονδρέμποροι, έμποροι λιανικής, εταιρείες ομαδικής εστίασης, κυλικεία, εστιατόρια)
                                                   
                                                
                                                      —
                                                   
                                                   
                                                      καταναλωτές και οι ενώσεις τους
                                                   
                                                
                                                      —
                                                   
                                                   
                                                      διαμορφωτές της κοινής γνώμης
                                                   
                                                4.   Βασικά μηνύματα
                                          
                                          
                                                      —
                                                   
                                                   
                                                      Τα προϊόντα που φέρουν προστατευόμενες ονομασίες παρουσιάζουν ειδικά χαρακτηριστικά που συνδέονται με τη γεωγραφική προέλευση. Στην περίπτωση προϊόντων με ΠΟΠ, η ποιότητα και τα χαρακτηριστικά των προϊόντων συνδέονται κυρίως ή αποκλειστικά με το συγκεκριμένο γεωγραφικό περιβάλλον με τους εγγενείς φυσικούς και ανθρώπινους παράγοντες που το χαρακτηρίζουν. Στην περίπτωση προϊόντων με ΠΓΕ, τα προϊόντα διαθέτουν ειδική ποιότητα ή φήμη που είναι δυνατόν να αποδοθεί στη γεωγραφική τους προέλευση· ο δεσμός με το γεωγραφικό περιβάλλον πρέπει να υφίσταται σε μία τουλάχιστον από τις φάσεις της παραγωγής, της μεταποίησης ή της παρασκευής,
                                                   
                                                
                                                      —
                                                   
                                                   
                                                      τα εγγυημένα παραδοσιακά ιδιότυπα προϊόντα έχουν ειδικά χαρακτηριστικά που συνδέονται με τις ειδικές παραδοσιακές μεθόδους παραγωγής τους ή με τη χρήση παραδοσιακών πρώτων υλών,
                                                   
                                                
                                                      —
                                                   
                                                   
                                                      τα σύμβολα της Ένωσης ΠΟΠ, ΠΓΕ και ΕΠΙΠ είναι σύμβολα με τα οποία γίνεται κατανοητό παντού στην Ένωση ότι πρόκειται για προϊόντα τα οποία πληρούν ειδικές συνθήκες παραγωγής που συνδέονται με τη γεωγραφική τους προέλευση ή την παράδοση και τα οποία υπόκεινται σε έλεγχο,
                                                   
                                                
                                                      —
                                                   
                                                   
                                                      οι προαιρετικές ενδείξεις ποιότητας αφορούν χαρακτηριστικό μιας ή περισσότερων κατηγοριών προϊόντων ή στοιχείο της μεθόδου γεωργικής παραγωγής ή μεταποίησης που ισχύει σε συγκεκριμένες περιοχές,
                                                   
                                                
                                                      —
                                                   
                                                   
                                                      η χρήση της προαιρετικής ένδειξης ποιότητας προσδίδει αξία στο προϊόν σε σύγκριση με παρεμφερή προϊόντα,
                                                   
                                                
                                                      —
                                                   
                                                   
                                                      οι προαιρετικές ενδείξεις ποιότητας έχουν ενωσιακή διάσταση,
                                                   
                                                
                                                      —
                                                   
                                                   
                                                      η παρουσίαση ορισμένων προϊόντων με ΠΟΠ, ΠΓΕ, ΕΠΙΠ ή προαιρετικές ενδείξεις ποιότητας ως παραδειγματικών περιπτώσεων των δυνατοτήτων που παρέχει η καταχώριση της ονομασίας του προϊόντος σε σύστημα προστασίας για την εμπορική του επιτυχία
                                                   
                                                
                                                      —
                                                   
                                                   
                                                      τα εν λόγω συστήματα προστασίας στηρίζουν την πολιτιστική κληρονομιά της Ένωσης, την ποικιλομορφία της γεωργικής παραγωγής, καθώς και τη διατήρηση της υπαίθρου.
                                                   
                                                5.   Βασικά μέσα
                                          
                                          
                                                      —
                                                   
                                                   
                                                      Διαδίκτυο και άλλα ηλεκτρονικά μέσα
                                                   
                                                
                                                      —
                                                   
                                                   
                                                      επαφές δημοσίων σχέσεων με τα μέσα επικοινωνίας (εξειδικευμένος Τύπος, γυναικείος Τύπος, περιοδικά μαγειρικής κ.λπ.)
                                                   
                                                
                                                      —
                                                   
                                                   
                                                      επαφές με τις ενώσεις καταναλωτών
                                                   
                                                
                                                      —
                                                   
                                                   
                                                      ενημέρωση και επιδείξεις σε σημεία πώλησης
                                                   
                                                
                                                      —
                                                   
                                                   
                                                      οπτικοακουστικά μέσα επικοινωνίας (εστιασμένα τηλεοπτικά μηνύματα κ.λπ.)
                                                   
                                                
                                                      —
                                                   
                                                   
                                                      γραπτή τεκμηρίωση (φυλλάδια, έντυπα κ.λπ.)
                                                   
                                                
                                                      —
                                                   
                                                   
                                                      συμμετοχή σε εμπορικές εκθέσεις και επιδείξεις
                                                   
                                                
                                                      —
                                                   
                                                   
                                                      ενέργειες και σεμινάρια ενημέρωσης και κατάρτισης σχετικά με τη λειτουργία των ενωσιακών συστημάτων για προϊόντα ΠΟΠ, ΠΓΕ, ΕΠΙΠ ή με προαιρετικές ενδείξεις ποιότητας
                                                   
                                                6.   Διάρκεια και εμβέλεια των προγραμμάτων
                                          
                                          Δώδεκα έως 36 μήνες, με προτεραιότητα στα πολυετή προγράμματα που καθορίζουν σαφείς στόχους για κάθε φάση.»
                                       
                                    
                                          (iii)
                                       
                                       
                                          οι κατευθυντήριες γραμμές «ΚΡΕΑΣ ΠΟΥΛΕΡΙΚΩΝ» απαλείφονται
                                       
                                    
                                          (iv)
                                       
                                       
                                          προστίθενται οι νέες κατευθυντήριες γραμμές «ΠΡΟΒΕΙΟ ΚΡΕΑΣ»:
                                          «ΠΡΟΒΕΙΟ ΚΡΕΑΣ
                                          1.   Επισκόπηση της κατάστασης
                                          
                                          Ο τομέας του πρόβειου κρέατος αποτελεί έναν πολύ ευαίσθητο τομέα που διέρχεται κρίση: η κατανάλωση, η παραγωγή και οι τιμές του πρόβειου κρέατος ακολουθούν πτωτική πορεία, ενώ το κόστος (εισαγωγή της ηλεκτρονικής ταυτοποίησης, τιμές των ζωοτροφών, παραδοσιακές μέθοδοι παραγωγής, όπως η εποχιακή μετακίνηση) αυξάνεται. Επιπλέον, η προσφορά πρόβειου κρέατος από τρίτες χώρες αυξάνεται. Δεδομένης της επιδείνωσης της αποδοτικότητας, πολλοί παραγωγοί αναγκάζονται να εγκαταλείψουν την παραγωγή, με ενδεχόμενες αρνητικές επιπτώσεις όσον αφορά την ποικιλία του κρέατος στην Ευρωπαϊκή Ένωση και την περαιτέρω εγκατάλειψη της υπαίθρου. Το πρόβειο κρέας αποτελεί σημαντικό κομμάτι της γαστρονομικής κληρονομιάς της Ένωσης και η παραγωγή του κατέχει ιδιαίτερο ρόλο, ιδίως σε περιοχές στις οποίες η παραγωγή είναι δυσχερής, από την άποψη της διατήρησης του τοπίου και του κοινωνικοοικονομικού αντίκτυπου.
                                          2.   Στόχοι
                                          
                                          
                                                      —
                                                   
                                                   
                                                      ευαισθητοποίηση των ομάδων στόχου όσον αφορά την ποιότητα, τους βιώσιμους τρόπους παραγωγής του πρόβειου κρέατος και τον ιδιαίτερο ρόλο που διαδραματίζει στη γαστρονομική κληρονομιά της Ένωσης
                                                   
                                                
                                                      —
                                                   
                                                   
                                                      αύξηση της κατανάλωσης πρόβειου κρέατος
                                                   
                                                3.   Ομάδες στόχου
                                          
                                          
                                                      —
                                                   
                                                   
                                                      Παραγωγοί και μεταποιητές
                                                   
                                                
                                                      —
                                                   
                                                   
                                                      διανομείς (μεγάλα καταστήματα, χονδρέμποροι, έμποροι λιανικής, εταιρείες ομαδικής εστίασης, κυλικεία, εστιατόρια)
                                                   
                                                
                                                      —
                                                   
                                                   
                                                      καταναλωτές (ιδίως οι νέοι, ηλικίας 18 έως 40 ετών) και ενώσεις καταναλωτών
                                                   
                                                
                                                      —
                                                   
                                                   
                                                      διαμορφωτές της κοινής γνώμης, δημοσιογράφοι, ειδικοί σε θέματα γαστρονομίας
                                                   
                                                4.   Βασικά μηνύματα
                                          
                                          
                                                      —
                                                   
                                                   
                                                      Φιλικές προς το περιβάλλον και παραδοσιακές μέθοδοι παραγωγής
                                                   
                                                
                                                      —
                                                   
                                                   
                                                      ιχνηλασιμότητα (ηλεκτρονική ταυτοποίηση)
                                                   
                                                
                                                      —
                                                   
                                                   
                                                      με την επισήμανση των κρεάτων, ο καταναλωτής είναι σε θέση να αναγνωρίσει τα προϊόντα ποιότητας, την προέλευσή τους και τα χαρακτηριστικά τους
                                                   
                                                
                                                      —
                                                   
                                                   
                                                      ενημέρωση του καταναλωτή για την ποικιλία και τις οργανοληπτικές και θρεπτικές ιδιότητες του πρόβειου κρέατος
                                                   
                                                
                                                      —
                                                   
                                                   
                                                      συμβουλές για τη χρήση του, συνταγές
                                                   
                                                
                                                      —
                                                   
                                                   
                                                      οι εκστρατείες ενημέρωσης και προώθησης περιορίζονται στα προϊόντα που παράγονται στην Ένωση
                                                   
                                                5.   Βασικά μέσα
                                          
                                          
                                                      —
                                                   
                                                   
                                                      Διαδίκτυο και άλλα ηλεκτρονικά μέσα
                                                   
                                                
                                                      —
                                                   
                                                   
                                                      προώθηση στα σημεία πώλησης (δοκιμή, συνταγές, ενημέρωση)
                                                   
                                                
                                                      —
                                                   
                                                   
                                                      σχέσεις με τον Τύπο και δημόσιες σχέσεις (εκδηλώσεις, συμμετοχή σε εκθέσεις καταναλωτών κ.λπ.)
                                                   
                                                
                                                      —
                                                   
                                                   
                                                      διαφήμιση (ή διαφημιστικές καταχωρίσεις) στον Τύπο
                                                   
                                                
                                                      —
                                                   
                                                   
                                                      οπτικοακουστικά μέσα (τηλεόραση και ραδιόφωνο)
                                                   
                                                
                                                      —
                                                   
                                                   
                                                      συμμετοχή σε εμπορικές εκθέσεις
                                                   
                                                
                                                      —
                                                   
                                                   
                                                      άλλα μέσα
                                                   
                                                6.   Διάρκεια και εμβέλεια των προγραμμάτων
                                          
                                          Δώδεκα έως 36 μήνες, με προτεραιότητα στα πολυετή προγράμματα που καθορίζουν σαφείς στόχους και στρατηγική για κάθε φάση και τα οποία διοργανώνονται από δύο ή περισσότερα κράτη μέλη και εφαρμόζονται σε τουλάχιστον δύο νέες αγορές.»
                                       
                                    
                        
            
                  (2)
               
               
                  Το παράρτημα II τροποποιείται ως εξής:
                  
                              α)
                           
                           
                              Το μέρος A. «ΚΑΤΑΛΟΓΟΣ ΤΩΝ ΠΡΟΪΟΝΤΩΝ ΠΟΥ ΜΠΟΡΟΥΝ ΝΑ ΑΠΟΤΕΛΕΣΟΥΝ ΑΝΤΙΚΕΙΜΕΝΟ ΕΝΕΡΓΕΙΩΝ ΠΡΟΩΘΗΣΗΣ» τροποποιείται ως εξής:
                              
                                          (i)
                                       
                                       
                                          η ενδέκατη περίπτωση αντικαθίσταται από το ακόλουθο κείμενο:
                                          
                                                      «—
                                                   
                                                   
                                                      Προϊόντα που καλύπτονται από τα συστήματα προστατευόμενων ονομασιών προέλευσης (ΠΟΠ), προστατευόμενων γεωγραφικών ενδείξεων (ΠΓΠ) ή εγγυημένων παραδοσιακών ιδιότυπων προϊόντων (ΕΠΙΠ) σύμφωνα με τον κανονισμό (ΕΕ) αριθ. 1151/2012»
                                                   
                                                
                                    
                                          (ii)
                                       
                                       
                                          προστίθεται η ακόλουθη νέα περίπτωση:
                                          
                                                      «—
                                                   
                                                   
                                                      πρόβειο κρέας»
                                                   
                                                
                                    
                        
                              β)
                           
                           
                              Το μέρος B. «ΚΑΤΑΛΟΓΟΣ ΤΩΝ ΑΓΟΡΩΝ ΤΡΙΤΩΝ ΧΩΡΩΝ ΣΤΙΣ ΟΠΟΙΕΣ ΜΠΟΡΟΥΝ ΝΑ ΥΛΟΠΟΙΗΘΟΥΝ ΕΝΕΡΓΕΙΕΣ ΠΡΟΩΘΗΣΗΣ» τροποποιείται ως εξής:
                              
                                          (i)
                                       
                                       
                                          Το τμήμα A. «Χώρες» τροποποιείται ως εξής:
                                          
                                                      —
                                                   
                                                   
                                                      οι περιπτώσεις που αφορούν τη Νότια Αφρική και την Κροατία απαλείφονται
                                                   
                                                
                                                      —
                                                   
                                                   
                                                      οι ακόλουθες νέες περιπτώσεις προστίθενται:
                                                      
                                                                  «—
                                                               
                                                               
                                                                  Αλβανία
                                                               
                                                            
                                                                  —
                                                               
                                                               
                                                                  Αρμενία
                                                               
                                                            
                                                                  —
                                                               
                                                               
                                                                  Αζερμπαϊτζάν
                                                               
                                                            
                                                                  —
                                                               
                                                               
                                                                  Λευκορωσία
                                                               
                                                            
                                                                  —
                                                               
                                                               
                                                                  Γεωργία
                                                               
                                                            
                                                                  —
                                                               
                                                               
                                                                  Καζακστάν
                                                               
                                                            
                                                                  —
                                                               
                                                               
                                                                  Μολδαβία
                                                               
                                                            
                                                                  —
                                                               
                                                               
                                                                  Ουζμπεκιστάν»
                                                               
                                                            
                                                
                                    
                                          (ii)
                                       
                                       
                                          Το τμήμα B. «Γεωγραφικές ζώνες» τροποποιείται ως εξής:
                                          
                                                      —
                                                   
                                                   
                                                      η περίπτωση που αφορά τη Βόρεια Αφρική απαλείφεται
                                                   
                                                
                                                      —
                                                   
                                                   
                                                      η ακόλουθη νέα περίπτωση προστίθεται:
                                                      
                                                                  «—
                                                               
                                                               
                                                                  Αφρική»
                                                               
                                                            
                                                
                                    
                        
            
                  (3)
               
               
                  Το παράρτημα III τροποποιείται ως εξής:
                  
                              α)
                           
                           
                              Το σημείο 12 αντικαθίσταται από το ακόλουθο κείμενο:
                              
                                          «12.
                                       
                                       
                                          Προϊόντα που καλύπτονται από τα συστήματα προστατευόμενων ονομασιών προέλευσης (ΠΟΠ), προστατευόμενων γεωγραφικών ενδείξεων (ΠΓΠ), εγγυημένων παραδοσιακών ιδιότυπων προϊόντων (ΕΠΙΠ) ή προαιρετικών ενδείξεων ποιότητας σύμφωνα με τον κανονισμό (ΕΕ) αριθ. 1151/2012: 3 εκατ. ευρώ»
                                       
                                    
                        
                              β)
                           
                           
                              το σημείο 15 απαλείφεται
                           
                        
                              γ)
                           
                           
                              προστίθεται το ακόλουθο σημείο 16:
                              
                                          «16.
                                       
                                       
                                          Πρόβειο κρέας: π.υ.»